Štefan Kišš

Ing. Štefan Kišš, MSc. (* 23. júl 1982, Kežmarok) je slovenský ekonóm a politik. Od roku 2023 je poslancom Národnej rady Slovenskej republiky (NR SR) za stranu Progresívne Slovensko (PS). Je zároveň členom Výboru NR SR pre financie a rozpočet a členom predsedníctva strany.  V novembri 2025 strana oznámila, že bude "lídrom zmeny vo financiách".

Pred vstupom do politiky bol známy najmä ako zakladateľ a dlhoročný riaditeľ Útvaru hodnoty za peniaze (ÚHP) na Ministerstve financií SR.  Bol tiež hlavným autorom slovenského Plánu obnovy a odolnosti.

Na webe CenaZaFica.sk počíta, koľko stojí plytvanie štvrtej vlády Roberta Fica. Na rovnakom webe je aj dôchodková kalkulačka, na ktorej si sporitelia v druhom pilieri môžu vypočítať, o koľko znížia Ficove kroky ich budúce dôchodky.

 Životopis 
 Štúdium a začiatky kariéry 
Štefan Kišš vyštudoval medzinárodné vzťahy na Ekonomickej univerzite v Bratislave a medzinárodnú ekonómiu na Erazmovej univerzite v Rotterdame v Holandsku.  Svoju profesionálnu dráhu začínal ako redaktor v Hospodárskych novinách.
 Pôsobenie v štátnej správe a Útvar hodnoty za peniaze (ÚHP) 
Na Inštitúte finančnej politiky Ministerstva financií SR pôsobil Štefan Kišš osem rokov (2005-2014), kde sa špecializoval na výdavkové a štrukturálne analýzy. Od roku 2007 viedol odbor štrukturálnych a verejných politík. Pôsobil tiež na Stálom zastúpení Slovenskej republiky pri Európskej únii v Bruseli. 

V roku 2016 sa Štefan Kišš vrátil na Slovensko, aby sa podieľal na vzniku Útvaru hodnoty za peniaze (ÚHP) na Ministerstve financií SR. Táto inštitúcia vznikla na základe návrhu z eseje "Najlepší z možných svetov pre Slovensko" z roku 2016, ktorej bol Kišš spoluautorom spolu s Martinom Filkom a Ľudovítom Ódorom. Celá štúdia je dostupná tu. 

Útvar po vzniku Kišš viedol a stal sa dôležitou inštitúciou zodpovednou za posudzovanie efektívnosti verejných investícií a za návrhy na lepšie hospodáranie štátu. Kišš tu pôsobil do novembra 2022. Pri odchode o ňom ministerstvo financií napísalo, že "za posledné tri roky zhodnotil investičné projekty za 11 miliárd eur a navrhol úsporu za takmer dve miliardy". V projektoch za rok 2022 ÚHP odhalil úspory na projektoch v objeme viac ako 650 miliónov eur.

Štefan Kišš bol tiež hlavným autorom Plánu obnovy a odolnosti Slovenskej republiky, čo predstavovalo jeden z najvýznamnejších dokumentov na využitie európskych fondov v rámci reakcie na pandémiu COVID-19.

Z postu riaditeľa ÚHP odišiel v novembri 2022, pričom tento krok priamo súvisel s jeho vstupom do politiky. Ako dôvod uviedol, že ako štátny úradník "narazil na strop možností niečo presadiť" pod vtedajším politickým vedením krajiny.

 Politická kariéra 
 Vstup do Progresívneho Slovenska 
V novembri 2022 Štefan Kišš oznámil svoj odchod z Útvaru hodnoty za peniaze a vstup do vtedy mimoparlamentného hnutia Progresívne Slovensko (PS). Uviedol, že ponuku prijal od predsedu PS Michala Šimečku, pretože vo vedení PS videl rovnaké hodnoty, akými sa riadi on sám – predovšetkým snahu prinášať odborné riešenia založené na skúsenostiach, bez zbytočných konfliktov a v prospech krajiny. 

Michal Šimečka pri tejto príležitosti označil Kišša za špičkového ekonóma, jednu z najuznávanejších osobností v tejto oblasti na Slovensku a predpovedal, že sa stane jednou z najvýraznejších tvárí PS. PS Kišša ohlasovala ako významnú odbornú posilu, ako súčasť snahy profilovať sa ako hnutie s hlbokou expertízou, najmä v ekonomických otázkach, a snahu osloviť voličov hľadajúcich odbornosť v politike.
 Poslanec Národnej rady SR 
Vo voľbách do Národnej rady SR v roku 2023 Štefan Kišš úspešne kandidoval za Progresívne Slovensko a bol zvolený za poslanca. Progresívne Slovensko v týchto voľbách získalo 17,96 % hlasov, čo znamenalo 32 poslaneckých mandátov a pozíciu najsilnejšej opozičnej strany. V parlamente pôsobí Štefan Kišš ako člen Výboru NR SR pre financie a rozpočet.

 Stranícke funkcie 
Štefan Kišš je členom predsedníctva Progresívneho Slovenska. V novembri 2025 strana oznámila, že bude súčasťou jej "tímu zmeny", keď bude mať na starosti oblasť financií. Predseda strany Michal Šimečka pri predstavovaní povedal, že viacerí členovia tímu budú v budúcnosti kandidátmi na ministerské posty.

 Politické postoje 
Štefan Kišš sa vyjadruje prevažne k ekonomickým otázkam. Kritizuje kroky ministra financií Ladislava Kamenického, neefektívnosť fungovania štátnej správy.

 Hospodárska politika a verejné financie 
náhľad|Štefan Kišš pri predstavovaní Veľkého Tresku
Štefan Kišš opakovane označuje vládne návrhy rozpočtu za nedostatočné a škodlivé. Napríklad, štátny rozpočet na rok 2025 kritizoval ako "lenivý, deravý a taký, ktorý nepomáha ekonomike"  a inde ho označil za "antisociálny". Tvrdí, že vláda konsolidáciu verejných financií len predstiera a svojimi krokmi ďalej zadlžuje krajinu, pričom podľa neho klame o skutočnom rozvrate financií a namiesto konsolidácie ponúka chaos. 

Vyjadril sa, že vláda Roberta Fica a minister financií Ladislav Kamenický neukazujú žiadnu ambíciu zachrániť verejné financie pred bankrotom.

V roku 2025 kritizoval, že ani "po dvoch rokoch vládnutia súčasnej vlády a dvoch kolách konsolidácie, pričom tretí balík opatrení bude platiť od budúceho roka, deficit slovenských verejných financií stále neklesá". Rozpočet na rok 2026 nazval "vyhlásením vojny pracujúcim".

Ako alternatívu Progresívne Slovensko podľa Kišša navrhuje hľadanie úspor primárne na strane výdavkov. Uviedol, že by vedeli nájsť až miliardu eur, čo by umožnilo v prvom roku konsolidácie vyhnúť sa zvyšovaniu DPH. Dlhodobo zdôrazňuje, že najlepšou cestou ku konsolidácii je podpora ekonomického rastu a že štát by mal začať šetriť predovšetkým na sebe.

 Totálny Reštart Ekonomiky Slovenska (TRESK) 
V auguste 2025 predstavilo Progresívne Slovensko (PS) kampaň s heslom „Veríte vo veľký tresk?“, ktorou avizovalo nový ekonomický program s názvom TRESK – Totálny Reštart Ekonomiky Slovenska. Na tvorbe štúdie k programu sa okrem Štefana Kišša podieľali Ľudovít Ódor a Martin Krok. Celý dokument je k dispozícii na tomto odkaze. Program strana oficiálne predstavila na konferencii 4. septembra 2025.

"Slovensko sa po roku 1989 vydalo cestou ekonomickej transformácie, ktorá mu pomohla dobehnúť veľkú časť vyspelého sveta. Dnes však naráža na svoje limity. Krajina uviazla v „pasci stredného príjmu“ – ekonomika stagnuje, talenty odchádzajú, inovácie chýbajú a verejné služby sa rozpadajú," píše Progresívne Slovensko na svojom webe.

"Nie všetky nami predstavené opatrenia stoja peniaze. Mnohé sú o pripravenosti, o politickom kapitále, o schopnosti veci pretaviť do praxe, komunikáciou, solídnou a poctivou prácou. My nepredstavujeme atómovky, nerobíme zo Slovenska na počkanie Švajčiarsko, ale skôr sa snažíme prezentovať poctivú prácu," povedal Kišš o plánoch, ktoré sa dostali do programového dokumentu.

 Plán obnovy a odolnosti a výdavkové limity 
Ako jeden z hlavných autorov pôvodného Plánu obnovy a odolnosti, Štefan Kišš sleduje, ako v tejto oblasti napreduje vláda Roberta Fica. Opakovane upozorňuje na problémy s plnením míľnikov, najmä v súvislosti s výdavkovými limitmi. Tvrdí, že vláda ignorovaním výdavkových limitov porušuje zákon, čo môže viesť k strate stámiliónov eur z Plánu obnovy. 

O Pláne obnovy napísal v júni 2025 komentár pre denník SME, v ktorom píše, že pod vedením Ficovej vlády sa Slovensko posunulo z pozície "premiantov medzi štvorkárov". "Dnes je už prakticky isté, že celý plán do roku 2026 nestihneme. Ide o trestuhodné premrhanie príležitosti, aká sa už nikdy nemusí opakovať," píše v texte Kišš.

 Dôchodkový systém a druhý pilier 
Štefan Kišš je silným zástancom druhého dôchodkového piliera a kritizuje zásahy vlády Roberta Fica do tohto systému. Argumentuje, že tieto zásahy oberajú ľudí o miliardy eur na ich budúcich dôchodkoch  a označuje ich za "krádež budúcich dôchodkov". Vládu obviňuje, že znížením príspevku do druhého piliera ľudia prišli o stámilióny eur, pričom u jednotlivcov môže ísť o straty v tisícoch eur ročne. 

V máji 2025 spustil spolu s poslaneckou kolegyňou Simonou Petrík kampaň na ochranu druhého piliera. Súčasťou kampane bol aj komentár pre Aktuality.sk, v ktorom spísali návrhy, ako druhý pilier posilniť. Sú to tieto:

 Zakotviť existenciu druhého piliera a minimálnu výšku príspevkov na úrovni šiestich percent priamo do ústavy.
 Zaviesť efektívny nezávislý dohľad nad fondami, zníženie poplatkov.
 Informovanie občanov o význame druhého aj tretieho piliera.
 Odstránenie dôchodkovej diskriminácie žien, ktoré majú spravidla nižšie dôchodky kvôli rokom stráveným doma starostlivosťou o deti.

Na webe CenaZaFica.sk zverejnil Štefan Kišš dôchodkovú kalkulačku, kde si ľudia môžu vypočítať "o akú sumu bude váš dôchodok nižší" po zásahoch vlád Roberta Fica.

 Konkurencieschopnosť Slovenska, investície a podnikateľské prostredie 
Kišš dlhodobo zdôrazňuje potrebu transformácie slovenského ekonomického modelu, ktorý by sa mal odkloniť od závislosti na lacnej pracovnej sile a viac sa orientovať na podporu domácich inovácií, výskumu, vývoja a podnikavosti. Tvrdí, že Slovensko sa nemôže spoliehať výlučne na zahraničné investície, ale musí aktívne vytvárať priaznivé prostredie, ktoré bude motivovať Slovákov zakladať a rozvíjať inovatívne firmy.

V komentári o Pláne obnovy z júla 2025 Kišš predstavil riešenia, ktoré navrhuje Progresívne Slovensko pre zvýšenie konkurencieschopnosti:

 "Potrebujeme investujúce Slovensko. To znamená skončiť s praxou, kde sa peniaze míňajú narýchlo na konci obdobia, len aby sa minuli na hocičo." 
 "Musíme mať dlhodobý a predvídateľný investičný plán, ktorý presahuje jedno volebné obdobie. Priority sa musia určovať podľa skutočného prínosu pre krajinu, nie podľa toho, kto má akých kamarátov a politické tričko. Eurofondy aj štátne investície treba riadiť profesionálne, s dôrazom na výsledky."
 "Podnikavé Slovensko. To sa nedá dosiahnuť neustálym zvyšovaním daní. Naopak, potrebujeme znížiť daňovo-odvodové zaťaženie práce, aby sa ľuďom oplatilo pracovať a firmám zamestnávať."
 "Zároveň treba vypustiť ByroKATa – teda radikálne znížiť byrokratickú záťaž aspoň o tretinu."

 Referencie 

 Iné projekty 

Kategória:Slovenskí ekonómovia
Kategória:Slovenskí politici
Kategória:Politici Progresívneho Slovenska
Kategória:Poslanci NR SR (2023 – 2027)
Kategória:Absolventi Ekonomickej univerzity v Bratislave
Kategória:Osobnosti z Kežmarku